Resep: PaddakolwyntjiesPaddakolwyntjies Foto uit die boek “Partytjies is Pret 5” Kinderpartytjie: Daar onder in die vlei Benodigdhede: 12 kolwyntjies (resep volg onderaan) 625 ml liggroen botterversiersel (resep volg onderaan) 12 groen koepelvormige jellielekkers 24 klein ronde wit lekkertjies 24 klein groen lekkertjies of koekversierballetjies 125 ml pienk botterversiersel 12 pienk muskusstokkies Ander 12 groen kolwyntjiehouers (by bakwinkels te kry) 12 groen kolwyntjiepapiertjies (Die stappe met foto’s by volg in ‘n foto heel onderaan) Stap 1: Sit die kolwyntjies in groen kolwyntjiehouers en versier dit met liggroen botterversiersel. Stap 2: Sny die koepelvormige jellielekkers middeldeur en plak twee helftes met die taai kant na voor op elke kolwyntjie vas, vir die padda se ooglede. Plak ‘n klein ronde wit lekkertjie teen die taai kant van elke jellielekker vas, vir die oë. Stap 3: Plak twee klein groen lekkertjies of koekversierballetjies in die middel van elke kolwyntjie vas, vir neusgate. Skep die pienk versiersel in ‘n plastieksakkie en sny ‘n klein puntjie daarvan af. Spuit vir elke padda ‘n breë versierselglimlag en druk ‘n muskusstokkie onder die mond in, vir die tong. Stap 4: Stryk die kolwyntjie papiertjies plat en knip ‘n driehoek uit elkeen, sodat dit soos ‘n lelieblaar lyk. Sit die paddas op die lelieblare neer. Kolwyntjies: Lewer 12 kolwyntjies 125 g sagte botter 180 ml strooisuiker 5 ml vanieljegeursel 1 ekstra-groot eier, geklits 550 ml bruismeel 200 ml melk Voorverhit die oond tot 200° Celsius. Voer ‘n muffinpan met papiertjies. Verroom die botter en strooisuiker goed. Voeg die vanieljegeursel en eier by en klits dit deur. Vou die bruismeel en melk daarby in. Maak die papiertjies driekwart vol met die beslag en bak dit vir 12 – 15 minute in die verhitte oond tot gaar. Haal dit dadelik uit die pan en laat dit op ‘n draadrak afkoel (anders trek die papiertjies los van die koekies). Botterversiersel Lewer ongeveer 500 ml versiersel 125 g sagte botter of margarien 500 ml versiersuiker, gesif 10 ml vanieljegeursel kookwater of louwarm melk Verroom die botter of margarien en versiersuiker. Klits die vanieljegeursel en ‘n bietjie kookwater of melk daarby in om ‘n smeerbare versiersel te verkry. Hou aan met klits tot die versiersel lig en romerig is. Gebruik dit net so of meng koskleursel daarby in. Dié partytjie-idee en resepte is gepubliseer in die boek, Partytjies is pret 5 Uitgewer: Human & Rousseau Prys: R185-00* *Prys onderhewig aan verandering Stappe uit die boek “Partytjies is pret 5”